Winnie Rust: 'Ek is gedwing om daar te wees' | Netwerk24
Deur Malherbe Nienaber 14 Oktober 2016 15:13
Nigel Plaatjies se oom het hom gedwing om in die huis te wees toe Winnie Rust vermoor is, het hy Vrydag in die Wellingtonse landdroshof getuig.
Hy is gedreig dat sy gesin doodgemaak sal word as hy nie help nie.
Hy het oor die meriete van die saak getuig in ’n aansoek om borgtog. Plaatjies se oom Johannes Plaatjies, is sy medebeskuldigde in die moordsaak.
Die twee mans word daarvan aangekla dat hulle Rust (77) op 11 Mei in haar huis op Wellington vermoor het.
Sy het hom gereeld geldelik ondersteun en hy het dikwels vir haar gaan kuier.
Nigel is gereeld daaraan herinner dat hy nie getuienis hoef te lewer wat homself inkrimineer nie, maar hy het steeds voortgegaan.
Hy het ’n afspraak met Rust gehad om haar by haar huis te ontmoet waar sy met hom wou praat oor sy rybewys waarvoor sy sou betaal het, het die hof gehoor.
Op die dag van haar moord is hy voor haar huis deur ’n onbekende man met ’n vuurwapen genader en na die huis geneem, het Plaatjies gesê.
In die huis het hy sy oom Johannes herken as een van drie gewapende mans in die huis. Hy het gesê hy is gedwing om met hulle saam te werk, anders sou hy en sy gesin sou vermoor word.
Nigel het gesê Rust se man het deur die hele voorval in sy bed op die tweede verdieping geslaap. Hy dra ’n gehoorapparaat.
Nigel Plaatjies tydens ’n vorige hofverskyning.Foto: VERSKAF
Nadat Rust vermoor is, is Nigel glo in ’n taxi wat by die huis gestaan het ingedwing waarna van haar ringe verkoop is en verskeie items met haar bankkaarte gekoop is.
Later is hy by sy huis afgelaai en gewaarsku om niemand van die voorval te vertel nie, het Plaatjies getuig.
Die landdros het beklemtoon dat hierdie getuienis “hoogs inkriminerend” teen sy oom is, maar Plaatjies het voortgegaan.
Volgens Plaatjies het sy oom briewe aan hom uit die tronk gestuur het met die opdrag dat sy oom uit die saak verwyder moet word, hy sou dan Nigel se borgtog betaal.
Plaatjies beweer hy is deur bendelede in die tronk aangerand en is daarom tans in enkelaanhouding.
Plaatjies se regsverteenwoordiger het gesê sy gaan eers nie vir Nigel kruisondervra nie tot sy die getuienis en dokumentasie bestudeer het en instruksies van haar kliënt het.
Die borgtogaansoek is tot 14 November uitgestel.
Meer oor: Winnie Rust | Nigel Plaatjies | Wellington | Moord | Hof
Nigel Plaatjies in enkelsel ná ‘onderonsie’
Winnie Rust: ‘Nuwe getuienis kom'